DIRECȚIA GENERALĂ BIODIVERSITATE

Nr. DGB/

Aprob,

Secretar de Stat

# Dan Ștefan CHIRU

# Referat de aprobare

Aria de protecție specială avifaunistică ROSPA0042 E[leșteele Jijiei și Miletinului,](https://www.google.com/maps/d/u/1/embed?mid=14CHAn8YRghiraYSnITrUUFFk2U0&ll=47.41175948473023%2C27.368089000000055&z=11)  cu o suprafață de 18990 ha se află în Depresiunea Jijiei, pe teritoriul județului Iași, pe raza comunelor Andrieșeni, Coarnele Caprei, Focuri, Gropnița, Movileni, Popricani, Probota, Șipote, Trifești, Țigănași, Victoria și Vlădeni.

Situl ROSPA0042 E[leșteele Jijiei și Miletinului](https://www.google.com/maps/d/u/1/embed?mid=14CHAn8YRghiraYSnITrUUFFk2U0&ll=47.41175948473023%2C27.368089000000055&z=11) a fost desemnat prin Hotărârea de Guvern nr. 1284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000 în România.

Această arie naturală protejată asigură condiții de hrană și cuibărit pentru mai multe specii de păsări migratoare, de pasaj sau sedentare, reprezentând unul dintre cele mai importante teritorii de cuibărit din bazinul românesc al Prutului, un loc de popas în timpul migraţiei şi cartier pentru iernarea păsărilor în estul României.

Scopul Planului de management este asigurarea stării de conservare favorabilă a speciilor de interes comunitar pentru care au fost desemnate siturile ROSPA0042 Eleșteiele Jijiei şi Miletinului, ROSCI0222 Sărăturile Jijia Inferioară-Prut, a ecosistemelor naturale şi a elementelor de interes conservativ, precum și dezvoltarea durabilă a comunităților din zonă, prin păstrarea activităților agricole tradiționale și ecoturism.

Obiectivele generale ale Planului de management sunt următoarele:

* Conservarea și managementul speciilor și habitatelor de interes conservativ
* Inventarierea şi evaluarea detaliată a biodiversității
* Administrarea şi managementul efectiv al ariei naturale protejate și asigurarea durabilității managementului
* Comunicare, educație ecologică şi conștientizarea publicului
* Utilizarea durabilă a resurselor naturale
* Turismul durabil

În aria de protecție specială avifaunistică au fost identificate un număr de 205 specii de păsări, din care 117 sunt cuibăritoare, iar 34 sunt specii protejate la nivel european.

În E[leșteele Jijiei și Miletinului](https://www.google.com/maps/d/u/1/embed?mid=14CHAn8YRghiraYSnITrUUFFk2U0&ll=47.41175948473023%2C27.368089000000055&z=11) este prezentă cea mai mare colonie mixtă de stârci din bazinul românesc al Prutului şi cea mai mare şi mai diversă grupare de specii de păsări de ţărm, clocitoare, din estul României.

În timpul pasajului sunt observate efective numeroase din următoarele specii protejate: piciorong (*Himantopus himantopus*), ciocîntors (*Recurvirostra avosetta*), fluierar de mlaştină (*Tringa glareola*), ploier auriu (*Pluvialis apricaria*), erete sur (*Circus pygargus*), cormoran mic (*Microcarbo pygmeus*), egretă mare (*Ardea alba*), raţă roşie (Aythya nyroca), gârliţă mică (*Anser erythropus*), şerpar (*Circaetus gallicus*), bătăuş (*Calidris pugnax*) şi becaţină mare (*Gallinago media*).

Eleșteele Jijiei și Miletinului sunt recunoscute pentru bogăția speciilor de pești, predominante fiind crapul, sângerul și novacul.

Alte specii prezente în aria naturală protejată sunt: carasul, șalăul, plătica, somnul, știuca, bibanul și țiparul.

Situl de importanță comunitară ROSCI0222 [Sărăturile Jijia Inferioară Prut,](https://www.google.com/maps/d/u/1/embed?mid=1f75-PglC8NM5GeVZHk92Bc4qQsQ&ll=47.39936026015644%2C27.425042500000018&z=11)  cu o suprafață de 10613 ha, se află pe teritoriul județului Iași, pe raza comunelor Andrieșeni, Gropnița, Movileni, Popricani, Probota, Trifești, Țigănași, Victoria și Vlădeni.

Situl a fost desemnat pentru conservarea zonelor umede din Câmpia Moldovei (lacuri, bălţi, eleştee, canale şi albii de râu) alături de zone ripariene, de lizieră, pajişti şi sărături care adăpostesc 6 tipuri de habitate de interes comunitar.

Zonele acvatice prezintă o importanţă deosebită, atât pentru speciile de peşti, amfibieni şi reptile, cât şi pentru cele 205 specii de păsări, dintre care 117 sunt cuibăritoare.

Valoarea sitului pentru conservare este completată de prezenţa fluturelui buhă, mai rar în fauna României și a unei specii rare de stânjenel.

În ceea ce privește avifauna, situl de importanță comunitară ROSCI0222 [Sărăturile Jijia Inferioară - Prut](https://www.google.com/maps/d/u/1/embed?mid=1f75-PglC8NM5GeVZHk92Bc4qQsQ&ll=47.39936026015644%2C27.425042500000018&z=11) se remarcă prin cea mai mare colonie de stârci din bazinul românesc al Prutului și prin cea mai mare populație de păsări limicole clocitoare din estul României (cu excepția Deltei Dunării).

În sit au fost identificate specii de păsări strict protejate la nivel global: cormoranul mic (*Microcarbo pygmeus*), gâsca cu gât roșu (*Branta ruficollis*), gârlița mică (*Anser erythropus*), codalbul (*Haliaeetus albicilla*), acvila de câmp (*Aquila heliaca*), cristelul de câmp (*Crex crex*) și becațina mare (*Gallinago media*).

Balta Teiva Vișina este o arie naturală protejată de interes național, cu o suprafață de 6,9 ha ce corespunde categoriei a IV-a IUCN - rezervație naturală de tip acvatic, situată pe teritoriul administrativ al comunei Popricani din județul Iași.

Ea este inclusă în totalitate în situl Natura 2000 Eleșteele Jijiei și Miletinului, fiind o arie naturală protejată pentru specii de pești precum: linul (*Tinca tinca*), crapul (*Cyprinus carpio carpio*), carasul (*Carassius auratus gibelio*), bibanul (*Perca fluviatilis*) și știuca (*Esox lucius*).

Cele mai reprezentative specii de păsări protejate sunt: stârcul roșu (*Ardea purpurea*), egreta mare (*Ardea alba*), buhaiul de baltă (*Botaurus stellaris*), stârcul pitic (*Ixobrychus minutus*), rața roșie (*Aythya nyroca*) și pițigoiul de stuf (*Panurus biarmicus*). În zonă vânează codalbul (*Haliaeetus albicilla*), acvila mică (*Aquila pennata*), uliul porumbar (*Accipiter gentilis*) și șerparul (*Circaetus gallicus*).

Planul de management al ariei de protecție specială avifaunistică ROSPA0042 Eleșteele Jijiei și Miletinului, al sitului de importanță comunitară ROSCI0222 Sărăturile Jijia Inferioară - Prut și al Rezervației Naturale 2.553 Balta Teiva Vișina se aprobă conform prevederilor art. 21 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările şi completările ulterioare.

Având în vedere cele sus-menționate, supunem spre analiză şi aprobare proiectul de ordin privind aprobarea Planului de management al ariei de protecție specială avifaunistică ROSPA0042 Eleșteele Jijiei și Miletinului, al sitului de importanță comunitară ROSCI0222 Sărăturile Jijia Inferioară - Prut și al Rezervației Naturale 2.553 Balta Teiva Vișina.